Tidligere taxitopp tiltalt for trygdebedrageri

Tidligere styreleder i Drammen Taxi og bystyremedlem for SV, Asif Khalil, er tiltalt for medvirkning til trygdesvindel.

TILTALT: Asif Khalil, tidligere styreleder i Drammen Taxi, er tiltalt for medvirkning til trygdesvindel. Vis mer byoutline Morten Holm

Publisert: Publisert: 16. november 2012 06:02

Khalil er sammen med et kvinnelig familiemedlem tiltalt for å ha svindlet Nav for 172.000 kroner på bakgrunn av det politiet mener er et fiktivt ansettelsesforhold i Khalils firma, skriver Drammens Tidende.

Khalil ønsker ikke å kommentere tiltalen og henviser til sin forsvarer Karsten Gjone som ikke vil kommentere saken før han har snakket med sin klient. Aktor i saken er politiadvokat Pål Tore Larsen som opplyser at Khalil og kvinnen er anmeldt av Nav.

– Dette er en alminnelig trygdebedragerisak. Det er kvinnen som er hovedtiltalt i saken, sier Larsen.

Kvinnens advokat, Svein Olav Duesund, forteller at hun erklærer seg ikke skyldig.

– Hun har arbeidet for Khalils firma, noe vi vil føre vitner for, sier Duesund.

Khalil ble kastet som styreleder i Drammen taxi tidligere i år etter mye bråk og uro i selskapet. Saken skal opp i Drammen tingrett 4. desember i år.

LES OGSÅ:

